Kyriakos Mitsotakis
Kyriakos Mitsotakis er en græsk politiker fra det konservative parti Nyt Demokrati (på græsk Nea Dimokratia, forkortet ND), som blev premierminister i 2019 efter Alexis Tsipras. Bortset fra en kort periode i maj-juni 2023 har han haft posten siden.
Mitsotakis er uddannet i samfundsvidenskab og international politik i Athen samt på universiteterne i Harvard og Stanford. Før sin politiske karriere arbejdede han bl.a. som finansanalytiker.
Mitsotakis blev indvalgt i det græske parlament i 2004. I 2013 blev han udnævnt til minister for administrative reformer og digitalisering i Antonis Samaras' regering. I de to år, han sad på posten, fik han gennemført betragtelige ændringer i den offentlige administration.
Mitsotakis overtog lederskabet af Nyt Demokrati i 2016. Ved parlamentsvalget i juli 2019 fik partiet næsten 40 procent af stemmerne, hvilket på grund af Grækenlands særlige valgsystem gav absolut flertal med 158 ud af parlamentets 300 pladser.
Mitsotakis' regeringstid har været kendetegnet ved en proeuropæisk linje, økonomisk fremgang og generel stabilitet, som for mange har stået i skarp kontrast til årene efter statsbankerotten i 2010. På trods af en række skandaler og på trods af fortsat vanskelige kår for store dele af befolkningen har Mitsotakis derfor formået at fastholde Nyt Demokratis støtte i vælgerbefolkningen på omkring 40 %.
Ved parlamentsvalget i maj 2023 opnåede Nyt Demokrati 41 % af stemmerne, men på grund af nye valgregler, hvor det største parti ikke længere får tildelt 50 ekstra pladser i 1. valgrunde, havde partiet denne gang ikke mulighed for at danne regering alene. Det stod derfor hurtigt klart, at Grækenland skulle ud i en 2. valgrunde måneden efter. Mitsotakis og hans regering gik da af, og mellem de to valg havde Grækenland en overgangsregering med lederen af den græske rigsrevision, Ioannis Sarmas (1957), som premierminister.
Ved det nye valg i juni 2023 fastholdt Nyt Demokrati tilslutningen på 41 %, mere end dobbelt så meget som det næststørste parti, Alexis Tsipras' venstreorienterede SYRIZA. Da man for en eventuel 2. valgrundes vedkommende har beholdt reglen om 50 ekstra pladser til det største parti, endte partiet nu med absolut flertal, hvorfor Mitsotakis igen kunne danne regering.
Mitsotakis tilhører en berømt og indflydelsesrig politisk familie, der har fostret i alt fire premierministre. Hans far, Kontantinos Mitsotakis, var premierminister 1990-1993, og hans oldemor, Katingo Venizelou (1858-1934), var søster til til statsmanden Eleutherios Venizelos, som blev premierminister i syv omgange i begyndelsen af 1900-tallet. Dennes søn, Sofoklis Venizelos (1894-1964) blev også premierminister, først i den græske eksilregering i 1944 under 2. verdenskrig og efter krigen i to omgange i henholdsvis 1950 og 1950-1951.
Kyriakos Mitsotakis' søster Dora Bakogianni (f. 1954) var borgmester i Athen 2003-2006 og Grækenlands udenrigsminister 2005-2009. Hendes søn Kostas Bakogiannis (f. 1978), altså Kyriakos Mitsotakis' nevø, blev selv Athens borgmester i 2019.